ვარლამ მახარობლიძე

ვარლამ ბესარიონის ძე მახარობლიძე (დ. 4 მარტი, 1890, ს. მუჟალი, მესტიის რაიონი — გ. 1972, თბილისი) — ქართველი თვითნასწავლი მხატვრი, პედაგოგი და საზოგადო მოღვაწე.

ბიოგრაფია
ვარლამ ბესარიონის ძე მახარობლიძე დაიბადა მესტიის რაიონის ს. მუჟალში, დედულეთში, გიორგი მარგიანის ოჯახში. დაწყებითი განათლება მიიღო ს. იფარის სამრევლო სკოლაში, რომლის დამთავრების შემდეეგ სწავლა გააგრძელა ქუთაისის სასულიერო სემინარიაში. სემინარიაში სწავლისას ვარლამი გალაკტიონ ტაბიძეს დაუმეგობრდა, და მასთან ერთად ნაქირავებ ბინაში კარგა ხანს იცხოვრა. მათი მეგობრობა   მთელი სიცოცხლის განმავლობაში გაგრძელდა.

სწავლის დასრულების შემდეგ ლეჩხუმში დაბრუნებული  ახალგაზრდა  ვარლამ მახარობლიძე იწყებს აქტიურ პედაგოგიურ და საზოგადო მოღვაწეობას. 1909 წელს ცაგერში დააარსა სცენის მოყვარულთა დასი და  თეატრალური წარმოდგენებისა და ლიტერატურული საღამოების გამართვა დაიწყო. მოგვიანებით სოფ. ლაჯანაში გახსნა ასევე პირველი სამრევლო სკოლა. 1910-11 წწ. ასწავლიდა ცაგერის ორკლასიან სასწავლებელში, 1911-13 წწ. ლენტეხის რაიონის ს. ყვედრეშის სამრევლო სკოლაში. 1913-18 წწ. ცაგერის საქალაქო სასწავლებელში, 1918-24 წწ. ლაილაშის უმაღლეს დაწყებით სასწავლებელში, 1926-29 წწ. ორბელის სკოლაში, 1933-34 წწ. ცაგერის პედაგოგიურ ტექნიკუმში, ხოლო 1936-37 წწ. ცაგერის სასოფლო-სამეურნეო ტექნიკუმში. უსახსრობის გამო მას ფეხით სიარული უწევდა, რამაც დიდი გამოცდილება შესძინა ლეჩხუმის ისტორიული  გეოგრაფიის და ეთნოგრაფიის ცოდნაში, ამიტომ საჭირო ხდებოდა წლების განმავლობაში დაგროვილი  მასალების  შესწავლა და მეცნიერულად დამუშავება, რაც შესაძლებელი გახდებოდა ცაგერში  მუზეუმის დაარსების შემთხვევაში. დიდი ძალისხმევისა და ბრძოლის შემდეგ 1937 წელს დააარსა ცაგერის  მუზეუმი, რომელსაც 1958 წლამდე ხელმძღვანელობდა.
ვარლამ მახარობლიძე გარდაიცვალა 1972 წ. და დაკრძალულია ს. ლაჯანაში. 2000 წ. ცაგერის მუნიციპალიტეტის N 53 გადაწყვეტილებით ცაგერის მხარეთმცოდნეობის მუზეუმს  მიენიჭა ვარლამ მახარობლიძის სახელი.

შემოქმედება
მიუხედავად პედაგოგიური და მრავალმხრივი საზოგადოებრივი მოღვაწეობისა ვარლამ მახარობლიძე  თავს უპირველესად მხატვრად თვლიდა. პირველად  1911 წელს მხატვარ ივანე პაევსკისთან ერთად გამოფინა თავისი ნამუშევრები ქუთაისის კლასიკური გიმნაზიის შენობაში,  შემდგომ წლებშიც აქტიურად მონაწილეობდა გამოფენებში, განსაკუთრებით აღსანიშნავია 1916-19 წწ. ცაგერსა და სოფ. ლაილაშში, 1924 წ. თბილისში, 1929 წ. ქუთაისში, ხოლო 1930 წ. მოსკოვში მოწყობილი გამოფენები. როგორც თვითნასწავლი მხატვარი, ოსტატობის და ცოდნის გასაღრმავლებლად სამხატვრო აკადემიაში ჩააბარა, თუმცა სტუდენტობამ  მხოლოდ სამ წელიწადს გასტანა, უსახსრობის გამო ის იძულებული გახდა სწავლა შეეწყვიტა. მიუხედავად ამისა, ვარლამ მახარობლიძე აქტიურად მონაწილეობს მხატვართა  ჯგუფურ გამოფენებში.იყო საქაერთველოს რევოლიციურ მხატვართა ასოციაციის, საქართველოს სსრ მხატვართა  კავშირის (1932), მოგვიანებით კი საბჭოთა კავშირის მხატვართა კავშირის წევრი (1958.) ვარლამ მახარობლიძეს როგორც მხატვარს ოთხასამდე ფერწერული ტილო და გრაფიკული ნახატი აქვს შექმნილი, მისი შემოქმედება მრავალფეროვანია თემატურად და ჟანრობრივად ("ყეენობა", "სისხლის აღება", "ბაზრობა", "ქორწილი ლეჩხუმში", "მშენებლობა სვანეთში", "პურის ლეწვა", "პირველი ტრაქტორი ლეჩხუმში"). 

რესურსები ინტერნეტში
ცაგერის ისტორიული მუზეუმის შრომები
ვარლამ მახარობლიძის სახელობის ცაგერის ისტორიული მუზეუმი
Ассоциация революционных художников Грузии(1930-32)
  http://www.painters.artunion.ru/
http://www.artpanorama.su/?category=artist&id=2346&show=short

კატეგორია:ქართველი მხატვრები